Vermiste Duitse toeris se ID glo gevindNick Frischke (22) word tans in die Wes-Kaap vermis. Hy het by ’n gastehuis in Pinelands gebly. (Foto: SAPD) Die vermiste Duitse toeris Nick Frischke (22) se identiteitsdokument is vandeesweek glo tussen ander vermoedelik gesteelde goedere by ’n huthuis in Hangberg in Houtbaai gevind. People’s Post en News24 berig dat ’n foto van die handgeskrewe joernaal wat die goedere lys wat tydens die polisie se klopjag gevind is, Frischke se ID insluit. Die egtheid van die foto is ook deur People’s Post bevestig nadat dit Donderdagoggend op verskeie WhatsApp-groepe versprei is. ’n Soektog na Frischke is tans in die Houtbaai-omgewing onderweg nadat hy verlede week spoorloos verdwyn het. Daar word vermoed dat hy ten tyde van sy verdwyning ’n staproete op Tafelberg wou onderneem. Frischke se broer, Tom, het Woensdag aan Maroela Media gesê dat hul gesin “heeltyd hoop dat my broer lewend huis toe sal kom”. Hy het ook bevestig dat die soektog deur die polisie en nooddiensorganisasies voortduur. Die vonds van sy ID het glo ongesiens verbygegaan tot People’s Post die polisie in Houtbaai daaroor uitgevra het. Lt.kol. Jerome Syster, stasiebevelvoerder op Houtbaai, het glo gesê dat die polisie nie daarvan bewus was dat Frischke vermis word nie aangesien die saak by die polisie in Pinelands aangemeld is, waar hy tydens sy besoek aan Suid-Afrika gebly het. Sy besittings is steeds by ’n gastehuis in die omgewing. Die joernaal hou verband met ’n klopjag wat Dinsdag ná ’n gewapende rooftog in Hangberg gedoen is, waartydens twee verdagtes in hegtenis geneem is. Die Houtbaai-gemeenskapspolisiëringsforum het die klopjag en inhegtenisneming op sy Facebook-blad bevestig. Die verdagtes, 22 en 23 jaar oud, word glo ook met ander sake van gewapende roof, huisbraak, diefstal en die besit van dwelms verbind.